དེའི་རྗེས་༧གོང་ས་རྒྱལ་བ་རིན་པོ་ཆེ་མཆོག་ནས་བླ་སློབ་བརྟེན་ཚུལ་དང་ཆོས་འབྲེལ་གྱི་སྐོར་ལ་བཀའ་སློབ་སྩལ་དོན།མགོན་པོ་ཀླུ་སྒྲུབ་ཀྱི་རིག་ཚོགས་དྲུག་གི་བཤད་ལུང་སྔ་མོ་ངོས་ལ་དགེ་བཤེས་རིག་འཛིན་བསྟན་པའི་སྐུ་མདུན་ནས་ཐོབ་པ་འདྲ།ཀླུ་སྒྲུབ་ཀྱི་བྱང་ཆུབ་སེམས་འགྲེལ་ལ་སོགས་པའི་བསྟོད་ཚོགས་ཀྱི་རིགས་མང་པོ་ཞིག་ངོས་ཀྱིས་རི་རྫོང་རིན་པོ་ཆེའི་སྐུ་མདུན་ནས་ཞུས་པ་ཡིན།རིན་པོ་ཆེ་ཧ་ཅང་བཀའ་དྲིན་ཆེན་པོ་ཡིན།བཤད་ལུང་གི་རིགས་དཀོན་པ་དེ་འདྲ་མང་པོ་ཞིག་ཧི་མ་ལ་ཡའི་རི་རྒྱུད་ནས་ཕེབས་པའི་མཁས་པ་ཁུ་ནུ་བླ་མ་རིན་པོ་ཆེ་བསྟན་འཛིན་རྒྱལ་མཚན་དང་།ཁུ་ནུ་དགེ་བཤེས་རིག་འཛིན་བསྟན་པ།རི་རྫོང་རིན་པོ་ཆེ་བཅས་གང་ལྟར་ཧི་མ་ལ་ཡའི་རི་རྒྱུད་ནས་ངོས་ལ་ཆོས་འབྲེལ་དངོས་སུ་ཐོབ་པའི་བླ་མ་བཀའ་དྲིན་ཅན་གསུམ་བྱུང་བ་རེད།